Ядамсүрэнгийн Гомбосүрэн

Ядамсүрэнгийн Гомбосүрэн (1934 онд Сүхбаатар аймгийн Халзан сумын Шүүт гэдэг газар төрсөн) Налайхын их уурхайн анхны Ерөнхий инженер (1960), Геологи, уул уурхайн салбарын анхны мэргэжлийн орлогч сайд (1966), уул уурхайн анхны доктор (1972). 

 Намтар 
Гомбосүрэнгийн ах Намжилын Гунгаажав нь Аж үйлдвэрийн техникумийн уул уурхайн ангид сурахад дэмжиж тусалсан байна. 17 настайгаасаа уул уурхайн мэргэжлийн багшаар хичээл заалгаж эхэлсэн хүүд БНМАУ-ын Геологи, уул уурхайн яамны анхны сайд, генерал Ц.Жанчивын шийдвэрээр ЗХУ-ын Москвад И.Сталины нэрэмжит Уул уурхайн сургуульд суралцах хувь тохиожээ. 

Сургуулиа төгсөөд Налайхын их уурхайгаас хөдөлмөрийн гараагаа эхлүүлж, Аж үйлдвэрийн яамны хэлтсийн дарга, салбарын Орлогч сайд (1961-1968) хүртэл дэвшин ажилласан байна.

Ах Намжилын Гунгаажав нь тухайн цаг үед “Цогт-Очирын Лоохуузын бүлгийн хүн” гэгдэн хэлмэгдэж явсан түүхтэй.

Монгол Улсын түлш, эрчим хүчний үйлдвэрлэлийг тэргүүлэх хурдацтай хөгжүүлэх төрийн бодлогын хүрээнд 1970-аад онд орон нутагт 10 гаруй нүүрсний уурхайн зураг төслийг барилга байгуулалтын ажилтай хослуулан гүйцэтгэх ажлыг Я.Гомбосүрэн мэргэжлийн удирдлагаар ханган, Налайхын их уурхайгаас гадна Бор-Өндөрийн хайлуур жоншны нэгдсэн баяжуулах фафрикийг криолитын модуль заводтайгаар байгуулах ажлыг санаачилсан аж. Профессор Я.Гомбосүрэнгийн бүтээл, туурвил эрдэм судлалыг тоймлон авч үзвэл, тэрээр сурган хүмүүжүүлэх, эрдэм шинжилгээ, зураг төсөл, үйлдвэрлэл, түлш, эрчим хүчний тэргүүлэх эрдэмтэн төдийгүй Монголын уул уурхайн салбарын техникийн хөгжлийн бодлого судлал, технологийн эрдэс зүй, газрын хэвлийн экологи судлал, тус салбарыг хүнийн нөөцийн бодлогыг хэрэгжүүлэх үйлсэд 60 гаруй жил тасралтгүй ажилласан хүн юм.

Ангилал:Монголын уурхайчин
Ангилал:Халзангийн хүн
Ангилал:Монголчууд
Ангилал:1934 онд төрсөн